Die uitwerking van Covid-19 op die vlieëniersberoep - Corona Krisissentrum
Tuis / COVID-19 / Die uitwerking van Covid-19 op die vlieëniersberoep
Die uitwerking van Covid-19 op die vlieëniersberoep
Terwyl ons almal vlugte kanselleer of herskeduleer as gevolg van Covid-19, moet lugvaart-personeel ook nou plan maak om te verseker dat hulle hierdie pandemie oorleef.
Hier is net 'n paar voorbeelde van onlangse en skielike verwikkelinge in die bedryf:
Emirates het versoek dat vlieëniers en kajuitbemanning onbetaalde verlof neem. Emirates het meer as 21 000 kajuitbemanningspersoneel en het meer as 4 000 vlieëniers in diens. Emirates het 'n totale personeel van 100 000.
British Airways, wat 4 500 vlieëniers in diens het, sny vlieëniers se salarisse met 50%. Hulle verlig wel die skok deur die salarisse oor 'n tydperk van drie maande te sny.
Alhoewel Virgin Atlantic nog nie planne aangekondig het om personeel af te lê nie, het hulle personeel versoek om 8 weke onbetaalde verlof te neem en alle internasionale vlugte is gekanselleer vanaf 30 Maart tot 14 Junie 2020.
All Nippon Airways (Japan) het voorgestel dat sowat 5 000 van sy kajuitbemanning verlof neem. Dit sal betaalde verlof wees en op 'n aflosbasis tussen personeel wees. Toelae waarop bemanning 'n vlug geregtig was, sal nie meer betaal word nie.
Die SAL het intussen ook al sy internasionale vlugte tot aan die einde van Mei gestaak.
As ons net kyk na die voorbeelde hierbo genoem, is dit duidelik dat hierdie pandemie verwoestende gevolge vir lugvaartl inhou.
Wat kan jy as gewone burger doen om te help?
In plaas daarvan om jou vlugte te kanselleer, verskuif dit eerder na 'n latere datum. Die meeste lugrederye het aangekondig dat vlugte gratis geskuif kan word.
Doen solank jou beplanning vir 2021 en beplan daardie vakansie wat jy verdien.
Gebruik die tyd om die reis- en toeristebedryf te ondersteun deur navorsing te doen oor verskillende lande en reisbestemmings. Gaan in hulle wêreld in en bied ondersteuning aan waar jy kan.
Bly op hoogte van die nuutste verwikkelinge en maak seker dat jy jouself in die tyd bemagtig. Weet wat jou regte as werknemer is en moenie huiwer om vrae te vra as jy onseker is nie.
Die Burgerlugvaartowerheid het 'n kennisgewing uitgereik wat riglyne bied oor die voorkoming van Covid-19 in die lugvaartbedryf. Lees die kennisgewing hier: http://soli.online/14j
Besoek die Korona-krisissentrum by https://corona.org.za/ vir die nuutste inligting en kom gesels met ons.